Klarer vi å bli kvitt parasitten, kan laksen igjen danne grunnlag for friluftsliv og rekreasjon i Vefsn-regionen, sier statssekretær Heidi Sørensen (SV). Behandlingens mål er å bli kvitt parasitten og å få på plass livskraftige laksebestander i regionen. – Ved å utrydde parasitten fra Vefsn-regionen fjernes også risikoen for smitte til andre viktige laksevassdrag som Rana og Namsen, slik at hele Nordland blir smittefri, opplyser Miljøverndepartementet. Parasitten skal se sine siste dager i møte med plantegiften rotenon. Fagmyndighetene mener denne giften er det eneste middelet som kan ta knekken på parasitten. Det er ikke sannsynlig at bruken av rotenon vil gi uakseptable miljøvirkninger på lang sikt, ifølge departementet. Myndighetene har imidlertid satt som vilkår å iverksette tiltak for å beskytte rødlistede arter som ål og elvemusling under behandlingen.